# Rossana Díaz Costa

Carmen Rossana Díaz Costa (Lima, 1970) és una escriptora, professora universitària, guionista i directora de cinema peruana.

## Biografia

Va cursar la carrera de Literatura a la Pontifícia Universitat Catòlica del Perú. Paral·lelament, va realitzar cursos relacionats amb el món cinematogràfic a la Facultat de Ciències de la Comunicació de la Universitat de Lima. Posteriorment, va viatjar becada a Espanya, on va iniciar estudis de doctorat en Literatura Hispànica a la Universitat de la Corunya. Ja a la seva nova residència va estudiar cinema a l'Escola d'Imatge i So de Vigo i a l'Escola de Cinematografia i de l'Audiovisual de la Comunitat de Madrid (ECAM).

### Carrera cinematogràfica

El 1996 va estrenar En camino, un curtmetratge de la productora Guarango que va ser part de l'obra col·lectiva femenina Not the numbers game i que va ser guardonat amb el premi One World de la BBC.
A Espanya, durant la seva estada a Vigo, va escriure i dirigir el documental Travesía de extramares, que es va estrenar el 1998 i es va emetre a la Televisión de Galicia. Durant el seu pas per l'ECAM, va escriure altres projectes audiovisuals, com ara Una impacable soledad (1998) i Bella del tren (1999).
La seva òpera prima va ser la pel·lícula Viaje a Tombuctú, una coproducció peruanoargentina el projecte de la qual es va iniciar el 2005 i va ser estrenada el 2014 al Festival de Cinema de Lima, i del qual, a més de directora, va ser-ne la guionista i la productora.
El 2015 es va anunciar la producció del seu segon llargmetratge, una adaptació cinematogràfica de la novel·la d'Alfredo Bryce Echenique publicada el 1970, Un mundo para Julius. La pel·lícula es va estrenar finalment el 2021 durant la pandèmia de COVID-19.

### Carrera literària

El 2005 el seu llibre de contes Los olvidados (no los de Buñuel, los míos) va obtenir el segon lloc del Premi Nacional de Narrativa del Perú, i va ser finalista del Premi PUCP de 2004.

## Publicacions

* Los olvidados (no los de Buñuel, los míos)

## Filmografia

* En camino (curtmetratge, 1996)
* Travesía de extramares (documental, 1998)
* Una impacable soledad (1998)
* Bella del tren (1999)
* Viaje a Tombuctú (2014)
* Un mundo para Julius (2021)

## Nominacions

* Premis Gaudí 2022 - Millor pel·lícula per a televisió (nominada)

## Referències

* ↑ Tombuktu Films. «Rossana Diaz». www.tombuktufilms.com. [Consulta: 2 març 2022].
* ↑ Pontificia Universidad Católica del Perú. «CARMEN ROSSANA DIAZ COSTA» (en castellà). pucp.edu.pe. [Consulta: 2 març 2022].
* 1 2 3 «CINEASTA-Rossana-Díaz-Costa». cinelatinoamericano.org. [Consulta: 2 març 2022].
* 1 2 3 4 «Rossana Díaz Costa» (en castellà). Retina Latina. [Consulta: 2 març 2022].
* ↑ «‘Viaje a Tombuctú’ se estrena en Perú» (en espanyol europeu). Programa Ibermedia, 23-05-2014. [Consulta: 2 març 2022].
* ↑ Hinojosa Lizárraga, Ricardo «'Un mundo para Julius', el clásico de Bryce Echenique, llega al cine 50 años después de su publicación». , 06-12-2021 [Consulta: 2 març 2022].
* ↑ Adaui, Katya. «Los olvidados (no los de Buñuel, los míos)» (en castellà). casadeestrafalario.lamula.pe, 23-04-2009. [Consulta: 2 març 2022].
* ↑ Rosado, Ricardo. «PREMIOS GAUDÍ 2022: TODAS LAS NOMINACIONES CON ‘LAS LEYES DE LA FRONTERA’ Y ‘EL VENTRE DEL MAR’ EN CABEZA». Fotogramas, 25-01-2022. [Consulta: 25 gener 2022].